หุ้นดาวโจนส์ปิดพุ่ง 181.19 จุด
ดัชนีดาวโจนส์ตลาดหุ้นนิวยอร์กปิดพุ่งขึ้น181.19 จุดหลังเฟดส่งสัญญาณตรึงดอกเบี้ย ด้าน น้ำมันปิดบวก 94 เซนต์
13 เม.ย. 2555

ดัชนีดาวโจนส์ตลาดหุ้นนิวยอร์กปิดพุ่งขึ้น181.19 จุดหลังเฟดส่งสัญญาณตรึงดอกเบี้ย ด้าน น้ำมันปิดบวก 94 เซนต์
ดัชนีเฉลี่ยอุตสาหกรรมดาวโจนส์พุ่งขึ้น 181.19 จุด หรือ 1.41% ปิดที่ 12,986.58 จุด ดัชนี S&amp;P 500 เพิ่มขึ้น 18.86 จุด หรือ  1.38% ปิดที่ 1,387.57 จุด และดัชนี Nasdaq ดีดขึ้น 39.09 จุด หรือ 1.30% ปิดที่ 3.055.55 จุด
ตลาดหุ้นนิวยอร์กทะยานขึ้นหลังจากนางเจเน็ท เยลเลน รองประธานธนาคารกลางสหรัฐ (เฟด) และนายวิลเลียม ดั๊ดลีย์ ผู้ว่าการเฟดสาขานิวยอร์ก ส่งสัญญาณว่าเฟดจะยังคงตรึงอัตราดอกเบี้ยไว้ที่ระดับต่ำ เพื่อกระตุ้นการฟื้นตัวของเศรษฐกิจ
นางเยลเลนได้กล่าวปกป้องนโยบายอัตราดอกเบี้ยต่ำของเฟด โดยกล่าวว่านโยบายการเงินแบบผ่อนคลายเป็นพิเศษของเฟดเป็นสิ่งที่เหมาะสมแล้ว เมื่อพิจารณาจากอัตราว่างงานที่ระดับสูงและภาวะเศรษฐกิจที่กำลังเผชิญกับอุปสรรคท้าทาย พร้อมกับส่งสัญญาณว่าเฟดจะตรึงอัตราดอกเบี้ยระยะสั้น (fed fund rates) ไว้ที่ระดับใกล้ 0% ต่อไปจนถึงปลายปี 2557 เป็นอย่างน้อย
ถ้อยแถลงของเจ้าหน้าที่ระดับสูงของเฟดช่วยหนุนตลาดหุ้นนิวยอร์กดีดตัวขึ้น และสามารถชดเชยปัจจัยลบจากรายงานของกระทรวงแรงงานสหรัฐที่ระบุว่า จำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 7 เม.ย. เพิ่มขึ้น 13,000 ราย มาอยู่ที่ 380,000 ราย ซึ่งเป็นระดับสูงสุดนับตั้งแต่เดือนม.ค.2555
 ขณะที่ สัญญาน้ำมันดิบเวสต์เท็กซัส (WTI) ที่ตลาด NYMEX ส่งมอบเดือนพ.ค.ปรับตัวขึ้น 94 เซนต์ หรือ 0.92% ปิดที่ 103.64 ดอลลาร์/บาร์เรล 
ส่วนสัญญาน้ำมันดิบเบรนท์ (BRENT) ที่ตลาด ICE กรุงลอนดอนส่งมอบเดือนพ.ค.พุ่งขึ้น 1.53 ดอลลาร์ ปิดที่ 121.71 ดอลลาร์/บาร์เรล